KIRJALLINEN KYSYMYS E-2263/00

esittäjä(t): Brice Hortefeux (PPE-DE) komissiolle

(7. heinäkuuta 2000)

Aihe: EU:n koulutus-, vaihto- ja yhteistyöohjelma Odysseus

Kesäkuun 19. päivänä 2000 englantilaisen Doverin sataman tulliviranomaiset löysivät 58 järkyttävissä olosuhteissa kuollutta laitonta siirtolaista, jotka olivat olleet tulossa laittomasti Isoon-Britanniaan. Tämä murhenäytelmä toi esiin, miten vähäiset mahdollisuudet EU:lla on torjua laittoman maahanmuuton ongelmaa.

Turvapaikka- ja maahanmuuttopolitiikan sekä ulkorajojen ylittämisen aloilla toteutettavaan koulutus-, vaihto- ja yhteistyöohjelmaan (Odysseus) on myönnetty vain 12 miljoonaa euroa vuosiksi 19982002. Tähän ohjelmaan voivat osallistua EU:n jäsenvaltiot ja lisäksi ehdokasvaltiot. Ohjelma mahdollistaa koulutuksen järjestämisen, virkamiesten tai näistä asioista vastaavien henkilöiden vaihdon sekä alan tutkimuksen. Komissiolla on vastuu tähän ohjelmaan kuuluvien toimien toteuttamisesta. Ohjelmasta rahoitetaan julkisten tai yksityisten instituutioiden, hallituksista riippumattomien organisaatioiden, tutkimuslaitosten ja yliopiston laitosten sekä koulutusta järjestävien tahojen ehdottamia hankkeita.

1. Mikä on komission arvio tämän ohjelman toimivuudesta ja tavoitteista ohjelman ollessa puolessa välissä?

2. Eikö Odysseus-ohjelmalla ole liikaa tavoitteita ottaen huomioon käytettävissä olevat varat? Ovatko toimet, joita varten ohjelmasta voi saada varoja, tärkeämpiä kuin etenkin tarve torjua laitonta maahanmuuttoa?

3. Vastaavatko ohjelman rahoitusjärjestelmä, sen perustuminen tarjouspyyntöihin sekä tavoitteet tarpeita turvapaikka- ja maahanmuuttopolitiikan sekä ulkorajojen ylittämisen aloilla?

António Vitorinon komission puolesta antama vastaus

(7. syyskuuta 2000)

Komissio on arvoisan parlamentinjäsenen tavoin huolissaan asiasta ja vahvistaa, että se on Feiran Eurooppa-neuvostolta saamansa valtuutuksen mukaisesti laatimassa kattavaa strategiaa muuttovirtojen ohjailemiseksi; strategiassa aiotaan ottaa huomioon laittoman maahanmuuton torjuntaan ja ihmiskauppaa harjoittavien verkostojen hajottamiseen liittyvät vaatimukset.

1. Komissio arvioi Odysseus-ohjelmaa useilla eri tasoilla. Sisäiseen arviointiin kuuluu raportti, jonka se toimittaa Euroopan parlamentille ja neuvostolle vuosittain. Vuoden 1999 toimintaraportti julkaistaan todennäköisesti lähiaikoina. Ohjelman arvioinnissa käytetään myös ulkopuolisia puolueettomia asiantuntijoita, jotka on valittu tarjouskilpailun perusteella. Tarkasteltuaan Euroopan unionista tehdyn sopimuksen VI osaston mukaisia yhteistyöohjelmia kyseiset asiantuntijat totesivat, että Odysseus-ohjelma on täyttänyt hyvin ne tavoitteet, jotka sen oikeusperustassa (yhteinen toiminta 19 päivältä maaliskuuta 1998(1)) määritellään. Lisäksi ohjelma sai hyvää palautetta Brysselissä 24. marraskuuta 1999 pidetyn konferenssin puhujilta; tilaisuuteen osallistuivat kaikki Odysseus-ohjelman ulkopuoliset yhteistyökumppanit, ja läsnä oli myös parlamentin edustajia. Tarkoituksena oli laatia yhteenveto ohjelman toteutuksesta kahdelta edelliseltä vuodelta, ja vaikka kritiikkiä, kommentteja ja ehdotuksia esitettiinkin, valtaosa osallistujista oli silti samaa mieltä siitä, että ohjelma täyttää hyvin sille asetetut tavoitteet.

2. Odysseus-ohjelman tavoitteista ja määrärahoista säädetään oikeusperustassa, joka hyväksyttiin ennen kuin Amsterdamin sopimus tuli voimaan ja Tampereen Eurooppa-neuvoston päätelmät laadittiin. Ohjelman avulla on tehostettu yhteistyötä ja tietojen vaihtoa turvapaikka- ja maahanmuuttopolitiikan sekä ulkorajojen ylittämisen aloilla. Yleistavoitteena Odysseuksessa, kuten muissakin EU:sta tehdyn

sopimuksen VI osaston mukaisissa ohjelmissa (Grotius, Oisin, Stop ja Falcone), on lisätä tuntemusta edellä mainittujen aihepiirien ongelmista ja edistää yhteisön ulottuvuutta alan toimijoiden keskuudessa (viranomaiset, valtiosta riippumattomat järjestöt, kansainväliset laitokset, korkeakoulut).

Komissio on kuitenkin aina ja etenkin vuosiohjelman avulla pitänyt huolen siitä, että huomattava osa kokonaisrahoituksesta käytetään toimiin, jotka keskittyvät ajankohtaisiin aiheisiin. Esimerkkinä tästä on hankkeiden valinta vuodeksi 2000: ohjelman hallinnointikomitea päätti komission ehdotuksen perusteella myöntää rahoitusta 13 sellaiselle hankkeelle (yhteensä 36:sta), joissa aiheena on laittoman maahanmuuton torjunta, ihmiskauppa tai unionin ulkorajojen ylittäminen.

3. Komissio ottaa huomioon Amsterdamin sopimuksen mukanaan tuomat muutokset, Wienin toimintasuunnitelman tavoitteet vapauteen, turvallisuuteen ja oikeuteen perustuvan alueen toteuttamiseksi sekä Tampereen Eurooppa-neuvoston päätelmät ja toteaa, että koska ohjelman kokonaisrahoitus ja oikeusperustan voimassaolo päättyvät lähitulevaisuudessa, edessä on tilaisuus kehittää yhteisön väline, joka vastaa yhteisten politiikkojen kehitykseen perustuvia uusia tarpeita EY:n perustamissopimuksen 62 ja 63 artiklan piiriin kuuluvilla aloilla.

(1) EYVL L 99, 31.3.1998.